Maastohiihto- ja ampumahiihtokeskus Fabio Canal

Maastohiihto- ja ampumahiihtokeskus Fabio Canal (ital. Centro del fondo e del biathlon Fabio Canal) on talviurheilukeskus Teserossa Italiassa. Stadionille mahtuu 15 000 katsojaa, ja keskuksessa on kaikkiaan 19 kilometriä hiihtolatuja. Lago di Teseron hiihtokeskuksen historia alkaa 1980-luvun puolivälistä, kun Val di Fiemmeä alettiin harkita hiihdon MM-kilpailujen pitopaikaksi. Lagon kylä Teserossa valittiin, koska se oli Val di Fiemmen laakson keskiosassa ja helppojen kulkuyhteyksien päässä. Val di Fiemme sai järjestettäväkseen vuoden 1991 hiihdon MM-kilpailut. Niitä varten keskukseen rakennettiin 17 kilometrin mittainen yksinkertainen hiihtorinki. Stadionia modernisoitiin vuoden 2003 MM-kilpailuja varten. Lisäksi sinne rakennettiin jäähalli, toimistoja suksien vuokraamista ja hiihtokouluja varten, ravintola baareineen ja useita teknisiä tiloja. Alueelle luotiin myös lumetusjärjestelmä. Stadionia laajennettiin jälleen vuoden 2013 MM-kilpailuja varten. Sinne rakennettiin myös 2 000 neliömetrin mittainen maanalainen tila ja maalialueelle tilat selostajia varten. Tilojen rakennettiin 24 selostuskoppia, yhteistilat sekä muun muassa dopingvalvonnalle alue. Talviuniversiadeissa vuonna 2013 stadionilla järjestettiin ampumahiihto, hiihto ja yhdistetyn hiihto-osuus. Vuoden 2026 talviolympialaisissa Teseron hiihtokeskuksessa järjestetään maastohiihto ja yhdistetyn hiihto-osuudet. Paralympialaisissa stadionlla kipaillaan sekä paramaastohiihdossa että -ampumahiihdossa. Hiihtokeskus nimettiin vuonna 2018 urheilujohtaja Fabio Canalin mukaan. Canal johti Teseron urheilukeskusta vuodesta 1995 kuolemaansa 2008 asti. Hän oli keskuksen ensimmäinen puheenjohtaja. Lähteet Aiheesta muualla Kuvia tai muita tiedostoja aiheesta Maastohiihto- ja ampumahiihtokeskus Fabio Canal Wikimedia Commonsissa